V Paname môžete platiť dvomi menami: panamská balboa alebo americký dolár. Obe tu majú rovnakú peňažnú hodnotu. Čo sa týka zmenární, tie nemajú príliš lichotivý kurz – takže pokiaľ máte možnosť, zameňte si peniaze ešte pred cestou. Na Slovensku zoženiete americké doláre takmer v ktorejkoľvek banke.
Aj keď je Panama považovaná za jedno z najdrahších miest Strednej Ameriky, ceny ubytovania vás príjemne prekvapia. Aj v luxusných 4* hoteloch totiž dáte za týždňový pobyt s honosnými raňajkami zhruba 300 eur. Nájdete tu samozrejme aj lacnejšie varianty, ale štandard 4* je tu na vysokej úrovni, väčšina hotelov má bazén na streche alebo lukratívnu terasu s výhľadom na mesto a pokiaľ tu nebudete tráviť dlhší čas, nie je dôvod bývať v horších štvrtiach, kde cenový rozdiel za ubytovanie nie je až taký výrazný. Jedny z najlepších hotelov nájdete v tzv. Finančnej štvrti. Hotel v Paname viete rezervovať za špeciálne ceny aj cez Pelikán.
Metro, legendárne veteránske autobusy, taxíky, či bicykel. Preprava v Paname je vo všetkých prípadoch lacná a netreba sa jej báť. Metro je rýchle, na jazdu s ním potrebujete zaplatiť drobnú zálohu za kartu, na ktorú si potom pomocou automatov dobíjate peniaze. Ak nejaké nevyčerpáte, budú vám samozrejme vrátené. V prípade spomínaných autobusov ide o niečo, čo by ste si v Panama City určite mali vyskúšať. Jedna jazda vychádza desiatky centov, ale zážitok z vybuchujúceho výfuku a rýchlej jazdy je určite k nezaplateniu. Taxíkov je v Panama City nespočetne veľa, takže sa nemusíte báť, že nejaký práve nezoženiete.